धरान रनः जुम्लाका बुढा र एपीएफकी पुष्पा विजयी
धरानमा शनिबार सम्पन्न १० औं धरान रन नेवा च्यारिटी १० किमीको खुला पुरुषतर्फ जुम्लाका दुर्गाबहादुर बुढा र महिलातर्फ एपीएफकी धाविका पुष्पा भण्डारी विजयी भएका छन् ।
सुनसरी — धरानमा शनिबार सम्पन्न १० औं धरान रन नेवा च्यारिटी १० किमीको खुला पुरुषतर्फ जुम्लाका दुर्गाबहादुर बुढा र महिलातर्फ एपीएफकी धाविका पुष्पा भण्डारी विजयी भएका छन् ।विभिन्न उमेर समूहमा भएको प्रतियोगिताको खुला पुरुषतर्फ जुम्लाका दुर्गाबहादुर बुढाले १० किमीको दूरी ३१ मिनेट ३ सेकेन्डमा दौड पूरा गरी विजयी भएका हुन् । उनी जुम्लाका कर्णाली स्पोर्टस् क्लबका सदस्य तथा भारतीय गोर्खा सैनिकमा कार्यरत छन् । बुढाले नगद पुरस्कार स्वरुप ६० हजार रुपैयाँ, मेडल र प्रमाणपत्र हात पारे ।जुम्लाकै अनिस थापा एक सेकेण्डको अन्तरमा दोश्रो भए । उनले ३१ मिनेट ४ सेकेन्डमा दूरी पार गरी दोस्रो हुँदै नगद ५० हजार रुपैयाँ हात पारे । थापा पनि भारतीय गोर्खा सैनिक सेवामा कार्यरत छन् । यस्तै काठमाडौंका मुकेश पाल ३१ मिनेट २० सेकेन्डमा तोकिएको दूरी पार गरी तेस्रो भए । उनले ३० हजार नगदसहित प्रमाणपत्र ट्रफी र मेडल प्राप्त गरे ।महिलातर्फको खुला तर्फ सशस्त्र प्रहरी बल (एपीएफ) की धाविका पुष्पा भण्डारीले ३५ मिनेट २६ सेकेन्डमा निर्धारित १० किमी दूरी पार गरिन् भने एपीएफ काठमाडौंकै फूलमति रानाले ३८ मिनेट ४० सेकेन्डमा दूरी पार गरी दोस्रो र काठमाडौंकी हान्ह कारलले ४१ मिनेट १४ सेकण्डमा निर्धारित दूरी पार गरी तेस्रो भइन् । उनीहरूले पनि क्रमश: नगद ६० हजार, ५० हजार, ३० हजार र प्रमाणपत्र, ट्रफी र मेडल हात पारे ।यस्तै १६ वर्ष उमेर समूहका प्रशान्त तामाङले ३६ मिनेट १० सेकेन्डमा १० किमी दूरी पार गरी प्रथम, रोदन राईले ३६ मिनेट ५० सेकेन्डमा दूरी पार गरी दोस्रो र सरोज सिंहले ४० मिनेट ५८ सेकेन्डमा निर्धारित दूरी पूरा गरी तेस्रो भए । महिलातर्फ पेमा तामाङले ५२ मिनेट ५९ सेकेन्डमा दूरी पूरा गरी प्रथम, कुसुम राईले ५९ मिनेट ९ सेकेन्डमा दूरी पूरा गरी दोस्रो र जस्मिता राईले १ घण्टा १ मिनेट ४५ सेकेन्डमा दूरी पूरा गरी तेस्रो भए ।१२ वर्षभन्दा कम उमेर समूहमा पुरुषतर्फ सविन चेम्जोङ प्रथम, ज्वाला राई दोस्रो र तयाहाङ राई तेस्रो भए भने महिलातर्फ इशिका थापा मगर प्रथम, युमिना राई दोस्रो र अञ्जली राई तेस्रो भए । उनीहरू सबैले ट्रफी र मेडलसहित क्रमश: नगद ७ हजार, ५ हजार र ३ हजार रुपैयाँ प्राप्त गरे ।भेट्रान समूहको पुरुष तर्फ काठमाडौंका धर्म महर्जन प्रथम, निमेष क्षेत्री दोस्रो र मङ्गल तामाङ तेस्रो भए भने महिलातर्फ भारतको कालिम्पोङको सरस्वती राई प्रथम, दार्जिलिङकी तेन्जिङ लामा भुटिया दोस्रो र धरान १६ की शर्मिला राई तेस्रो भए । उनीहरू सबैले ट्रफी र मेडलसहित क्रमश: ७ हजार, ५ हजार र ३ हजार प्राप्त गरे । सुपर भेट्रानतर्फ इन्द्रहादुर लिम्बु प्रथम र दार्जिलिङका पवनदास प्रधान दोस्रो भए । प्रतियोगितामा स्वदेशी र विदेशी नागरिक गरी ४ हजार बढी धावकहरूले सहभागिता जनाएका थिए ।धरान रनमा दौडनेहरुले आफ्नो नाम दर्ता गरेवापत तिरेको च्यारेटीबाट सङ्कलित रकम शारीरिक रुपले अपांगता तथा असहाय, महिला बालबालिकाको स्वास्थ्य र शिक्षामा खर्च गरिने आयोजक धरान रानका अध्यक्ष रमु राईले बताए । उनका अनुसार एक दशकअघि स्थापना गरेको नेवा एजुकेशन फण्ड (अक्षय कोष)मा हाल कोषमा ११ लाख ८२ हजार रुपैयाँ जम्मा रहेको छ । उक्त रकमको व्याजबाट २४ जना जेहेन्दार, असहाय बालबालिकालाई पढाइ खर्च, पोसाक, झोला, जुत्ता, पाठ्य सामग्री र वार्षिक शूल्क तिरिदिँदै आएको अध्यक्ष राईले बताए ।